**Príloha č. 2** k cenníku za prechodné ubytovanie v ubytovacích zariadeniach a nájmu nebytových priestorov Správy Národného parku Poloniny so sídlom v Stakčíne s platnosťou od 01.06.2024

**Zoznam ubytovacích zariadení a ich popis**

**Grófske chyžky - Leopoldina poľovnícka chata**

Ubytovacie zariadenie sa nachádza v prírodnom prostredí, približne 6 km od obce Nová Sedlica, v k. ú. Zboj. Na vjazd autom na prístupovú cestu vedúcu k horskej chate je potrebné povolenie, ktoré pre ubytovaných návštevníkov vydáva Správa NP Poloniny. Súčasťou príjemného areálu zariadenia je letná terasa s posedením pre 10 osôb, vonkajšie otvorené ohnisko s posedením, parkovacia plocha pre 5 áut.

Objekt je dvojpodlažný. Na prízemí sa nachádza vstupná predsieň, kompletne vybavená kuchynská linka, plynová rúra, sporák na palivové drevo, rýchlovarná kanvica, jedálenský stôl s dvoma stoličkami, špajza. K dispozícii návštevníkom je spoločenská priestranná miestnosť s krbom na palivové drevo. Prízemie je vybavené samostatným WC s umývadlom, kúpeľňou s dvoma sprchovými kútmi, skladovými priestormi. K dispozícii sú dve 3-posteľové izby vybavené šatníkovou skriňou (poschodová posteľ a váľanda).

Druhé podlažie je prístupné schodiskom s malou vstupnou chodbou. Nachádza sa tam 5 izieb so šatníkovými skriňami: jedna 2-lôžková izba (manželská posteľ), jedna 2-lôžková izba s balkónom (manželská posteľ), dve 2-lôžkové izby a 1 apartmán s manželskou posteľou, gaučovým sedením a balkónom. Súčasťou je kúpeľňa s vaňou a s WC.

Celková kapacita objektu je 16 stálych lôžok.

Kuchyňa a zariadenia na osobnú hygienu (WC a kúpeľne) sú spoločné. Voda v objekte je zabezpečená zo studne (samospádom). Kanalizácia je zvedená do žumpy. Elektrina je vyrábaná agregátom za poplatok. Na účely vykurovania je zriadená samostatná samoobslužná kotolňa na palivové drevo.

Ubytovacie zariadenie situované do tichého prírodného prostredia je vhodné pre individuálne návštevy, pobyty pre rodiny s deťmi i firemné posedenia či teambuildingy.

Horská chata sa nachádza na atraktívnej cyklotrase i turistickej trase vedúcej z obce Nová Sedlica cez najstaršiu prírodnú rezerváciu - prales Riaba skala (Jarabá skala) na hlavný karpatský hrebeň s nádhernými panoramatickými výhľadmi nad ojedinelým skalným zosuvom. Trasa prechádza známou lokalitou Medová baba s oddychovo-náučnými prvkami. V blízkosti horskej chaty sa nachádza rybník Na mlákach, ktorý je oázou pokoja a harmónie. Len neďaleko odtiaľ pozornosť púta veľký balvan s vytesanými veršami p. Sičáka - rodáka z neďalekého Zboja.

Pracovník zodpovedný za zariadenie: Juraj Korkobec – mobil: 0910 575 826

**Informačné stredisko Nová Sedlica**

Informačné stredisko Nová Sedlica je vysunutým pracoviskom Správy NP Poloniny, počas turistickej sezóny slúži ako informačné stredisko, zároveň má ubytovaciu časť.

Objekt je trojpodlažný. Na prízemí sa nachádza vstupná predsieň, kancelárie pracovníkov. Návštevníkom je k dispozícii spoločenská miestnosť s kachľovcom na palivové drevo a televízor.

Na prvom podlaží sa nachádza kompletne vybavená kuchynská linka s drezom s teplou vodou, chladničkou, mikrovlnou rúrou, varnou kanvicou, plynovým sporákom a základným vybavením – riadom. Súčasťou kuchyne je stôl so 4 stoličkami. Z prvého podlažia je vstup na vonkajšiu terasu vhodnú na príjemné posedenie. Kuchyňa je spoločná pre všetkých návštevníkov zariadenia.

Súčasťou prvého podlažia je vstup do zariadenia, ktorý je určený pre ubytovaných návštevníkov ako vchod.

Na prvom podlaží sa nachádza tiež zasadacia miestnosť s malou prírodovednou expozíciou, ktorá je určená pre návštevníkov informačného strediska a na edukačné aktivity realizované v zariadení. Neslúži pre účely ubytovaných hostí.

Druhé podlažie je prístupné schodiskom. Nachádzajú sa tam 3 izby vybavené šatníkovými skriňami, kreslami, konferenčnými stolíkmi: 2- lôžková izba, 3-lôžková izba s 2 prístelkami, 4-lôžková izba s 2 prístelkami. Súčasťou je WC s umývadlom a so sprchovým kútom.

Na treťom podlaží sa nachádzajú 2 izby vybavené šatníkovými skriňami, kreslami, konferenčnými stolíkmi: 2-lôžková izba, 4-lôžková izba so 4 prístelkami. Súčasťou sú skladové priestory, WC s umývadlom, WC s umývadlom a sprchovým kútom.

Všetky izby sú uzamykateľné. Kuchyňa a zariadenia na osobnú hygienu (WC a kúpeľne) sú spoločné. Voda v objekte je zabezpečená zo studne (samospádom). Kanalizácia je zvedená do žumpy. Vykurovanie je zabezpečené prostredníctvom kachľovca na palivové drevo s rozvodmi elektrických konvertorov s vlastnou reguláciou.

Celková kapacita objektu je 15 stálych lôžok a 8 prísteliek.

Parkovanie je možné pred budovou zariadenia.

V areáli informačného strediska sa nachádza letná terasa s posedením pre 20 osôb, vonkajšie otvorené ohnisko, altánok s posedením pre 10 osôb, vonkajší krb.

Ubytovacie zariadenie situované do tichého dedinského prostredia je vhodné pre individuálne návštevy, pobyty pre rodiny s deťmi, firemné posedenia či teambuildingy, konferencie i semináre, edukačné aktivity.

Informačné stredisko Nová Sedlica je najvýchodnejším obývaným objektom Slovenska. Nachádza sa v dedine Nová Sedlica, ktorá je východzím bodom dvoch najatraktívnejších turistických chodníkov v národnom parku – žltý turistických chodník vedúci na Riabu skalu (Jarabá skala) a červený turistický chodník vedúci na najvyhľadávanejší bod – Kremenec –najvyšší vrch (1 210 m n. m.), najvýchodnejšie slovenské miesto a trojhraničný slovensko-poľsko-ukrajinský bod. Súčasťou areálu sú atraktívne hravé edukačné prvky (dendrofón, skladačky drevín a zvierat, hádanky, rozpätie vtáčích krídel). Areálom prechádza nenáročná trasa náučného chodníka Pod tmavou oblohou, ktorý vedie lesným porastom na lúky s nádhernými výhľadmi na masív Veľkého Bukovca, tiež slovensko-ukrajinské i slovensko-poľské pohraničie.

Pracovník zodpovedný za zariadenie: Dušan Legdan – mobil: 0910 564 172

**Horská chata Kýčera**

Horská chata je situovaná približne 7,5 km od obce Nová Sedlica, v prírodnom prostredí, pod hlavným karpatským hrebeňom. Nachádza sa asi 150 m od zeleného turistického chodníka vedúceho z Novej Sedlice na kótu Čierťaž. Prístupová cesta k zariadeniu vedie z Novej Sedlice na lokalitu Skoňová, odkiaľ pokračuje takmer 4 km dlhou lesnou cestou (zvážnicou). Prístup k zariadeniu je možný iba v sprievode pracovníka S-NP Poloniny. Cesta terénnym autom po lesnej zvážnici trvá približne ½ hodiny.

Objekt je jednopodlažný, s malou terasou. V zariadení nie je zavedená elektrická energia, k dispozícii sú lampáše na batérie. Voda v objekte je zabezpečená z neďalekej studničky. Kuchyňa je zariadená vybavenou kuchynskou linkou, plynovou rúrou, sporákom na tuhé palivo, jedálenským stolom so stoličkami. Súčasťou objektu je spoločenská miestnosť s 1 posteľou a s krbom na palivové drevo, ktorým sa zároveň chata vykuruje. Ďalšia izba slúži na spanie, nachádza sa tam 1 poschodová posteľ a 1 váľanda. Sociálne zariadenie je drevené, v blízkosti objektu.

Areál horskej chaty je príjemne upravený. Jeho súčasťou je ohnisko s možnosťou opekania, posedenia a pozorovania nočnej hviezdnej oblohy.

Celková kapacita objektu sú 4 lôžka.

Horská chata sa nachádza na lúke obklopenej lesom, kde môžete zažiť pokoj, ale i divokosť poloninskej prírody. Len 150 m od nej vedie zelený turistický chodník. Ten sa tiahne na slovensko-poľské pohraničie, na vrch Čierťaž, kde sa napája na červenú turistickú trasu. Ňou môžete pokračovať smerom na Kremenec alebo na vyhliadkové miesto Riaba skala. Ak si zvolíte trasu vpravo, dostanete sa po hlavnom karpatskom hrebeni na najvyššiu kótu národného parku (1 210 m n. m.), najvýchodnejšie slovenské miesto a trojhraničný bod Kremenec. Je súčasťou Národnej prírodnej rezervácie Stužica – známej svojim atraktívnym bukovým pralesom – na Slovensku najväčším, ktorým červený turistický chodník - zostupujúc do dediny Nová Sedlica - prechádza. Ak odbočíte doľava, turistická trasa po hlavnom karpatskom hrebeni vás dovedie na Riabu skalu – miesto nad skalným zosuvom s úžasnými panoramatickými výhľadmi. Je súčasťou Národnej prírodnej rezervácie Jarabá skala/Riaba skala, ktorej centrálnu časť tvoria bukové pralesy v rôznych štádiách vývinu. Cez nezabudnuteľný interiér starého lesa vedie žltý turistický chodník zostupujúci do dediny Nová Sedlica.

Pracovník zodpovedný za zariadenie: Dušan Legdan – mobil: 0910 564 172

**Tešíme sa na Vašu návštevu**

**a počas pobytu v Poloninách prajeme krásne a pohodové chvíle!**